Oficialusis leidinys L 325 , 08/12/2001 p. 0011 - 0014



Komisijos reglamentas (EB) Nr. 2396/2001 2001 m. gruodžio 7 d. nustatantis prekybos porais standartą EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 911/2001 [2], ypač į jo 2 straipsnio 2 dalį, kadangi: (1) Remiantis Reglamento (EB) Nr. 2200/96 I priedu, porų standartus patvirtino Komisijos reglamentas (EEB) Nr. 1076/89 [3] su pakeitimais, padarytais Reglamentu (EB) Nr. 888/97 [4]. (2) Siekiant išsaugoti pasaulinės rinkos skaidrumą, turi būti atsižvelgiama į Jungtinių Tautų Europos ekonomikos komisijos (JT/EEK) darbo grupės greitai gendančių produktų standartizavimui ir kokybei rekomenduotą standartą porams. Taip pat pageidaujama, kad I rūšies ankstyviesiems porams būtų leidžiami didesni nuokrypiai. Todėl būtina panaikinti Reglamentą (EEB) Nr. 1076/89, jį pakeičiant nauju reglamentu, kuris nustatytų standartus atsižvelgdamas į minėtuosius dalykus. (3) Pritaikius šį standartą nepatenkinamos kokybės produktai būtų pašalinti iš rinkos, produkcija atitiktų vartotojų reikalavimus, būtų palengvinti prekybos ryšiai pagrįsti sąžininga konkurencija, tuo padedant kelti gamybos pelningumą. (4) Šie standartai taikomi visuose pardavimo etapuose. Transportavimas tolimus atstumus, sandėliavimas tam tikrą laikotarpį ir įvairūs procesai, kuriuose dalyvauja produktai, gali sukelti tam tikrus pakitimus dėl biologinio produktų vystymosi ar jų savybės greitai gesti. Į minėtą gedimą turi būti atsižvelgiama, taikant standartus pardavimo etapuose po išsiuntimo. (5) Šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis KN 0703 90 00 pozicijoje klasifikuojamų porų prekybos standartai nustatomi priede. Standartas taikomas visuose pardavimo etapuose, remiantis Reglamentu (EB) Nr. 2200/96 nustatytomis sąlygomis. Tačiau etapuose po išsiuntimo produktai, lyginant su standartų nuostatomis ir dėl produktų biologinio vystymosi bei polinkio greitai gesti, gali būti ne tokie švieži ir išsipūtę, taip pat gali turėti nedidelių gedimo požymių. 2 straipsnis Reglamentas (EEB) Nr. 1076/89 panaikinamas. 3 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Jis taikomas nuo 2002 m. kovo 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2001 m. gruodžio 7 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 129, 2001 5 11, p. 3. [3] OL L 114, 1989 4 27, p. 14. [4] OL L 126, 1997 5 17, p. 11. -------------------------------------------------- PRIEDAS PORŲ STANDARTAS I. PRODUKCIJOS APIBRĖŽIMAS Šis standartas taikomas iš Allium porrum L. išaugintų veislių (kultivarų) porams, kurie vartotojui tiekiami švieži; šis standartas netaikomas pramoniniam apdorojimui skirtiems porams. II. NUOSTATOS DĖL KOKYBĖS Standarto tikslas – nustatyti kokybės reikalavimus porams po paruošimo ir pakavimo. A. Minimalūs reikalavimai Visų rūšių (atsižvelgiant į kiekvienos rūšies specialias nuostatas ir leistinus nuokrypius) porai turi būti: - nepažeisti (tačiau šis reikalavimas netaikomas šaknims ir lapų viršūnėms, kurios gali būti nupjaunamos), - nesugedę; pašalinami produktai, turintys puvimo arba gedimo požymių, dėl ko jie tampa netinkami vartojimui, - švarūs, beveik be jokių matomų pašalinių medžiagų; šaknyse gali būti prilipusių žemių, - šviežiai atrodantys; suvytę arba sudžiūvę lapai turi būti pašalinami, - faktiškai neturintys kenkėjų, - faktiškai nesužaloti kenkėjų, - be subrendusių sėklų, - neturintys normos peržengiančios išorinės drėgmės, t. y. pakankamai "išdžiovinti", jei buvo plauti, - neturintys jokio pašalinio kvapo ir (arba) skonio. Jei lapai yra nupjaunami, jie turi būti nupjaunami tvarkingai. Porų išsivystymas ir būklė turi būti tokie, kad jos galėtų: - išlaikyti transportavimą bei paruošimą ir - paskyrimo vietą pasiekti patenkinamos būklės. B. Klasifikacija Porai skirstomi į šias dvi rūšis: i) I rūšis Šios rūšies porai turi būti geros kokybės. Jie turi turėti veislei arba komercinei rūšiai būdingas savybes. Baltoji – žalsvai baltoji porų dalis turi būti ne trumpesnė kaip trečdalis viso ilgio arba pusė apsaugotos dalies. Tačiau baltoji – žalsvai baltoji ankstyvųjų porų [1] dalis turi būti ne trumpesnė kaip ketvirtadalis viso ilgio arba trečdalis apsaugotos dalies. Tačiau gali būti leidžiami šie nežymūs defektai, su sąlyga, kad jie neturi jokio poveikio bendrai produktų išvaizdai, jų kokybei, išsilaikymui ir pateikimui pakuotėje: - nežymūs paviršutiniai defektai, - nežymus tripso sukeltas lapų, tačiau ne kitos porų dalies, pažeidimas, - kamieno viduje gali būti šiek tiek (labai nedaug) žemių. ii) II rūšis Šiai rūšiai priskiriami porai, negalintys būti priskiriami I rūšiai, tačiau atitinkantys pirmiau nurodytus būtiniausius reikalavimus. Baltoji – žalsvai baltoji porų dalis turi būti ne trumpesnė kaip ketvirtadalis viso ilgio arba trečdalis apsaugotos dalies. Gali būti leidžiami šie nežymūs defektai, jei porai išsaugo pagrindinius savo kokybės, išsilaikymo ir pateikimo rodiklius: - gležnas žiedkotis, su sąlyga, kad jis yra kartu su apsaugota dalimi, - nežymūs sutrenkimai, tripso sukelti pažeidimai ir nedideli rūdžių pėdsakai ant lapų, tačiau ne kitos porų dalies, - nežymūs spalvos defektai, - kamieno viduje gali būti šiek tiek žemių. III. NUOSTATOS DĖL RŪŠIAVIMO PAGAL DYDĮ Dydis nustatomas pagal skersmenį, matuojamą stačiu kampu išilginei ašiai virš išsipūtusio kaklelio. Mažiausias skersmuo yra 8 mm ankstyviesiems porams ir 10 mm kitiems porams. Didžiausio tame pačiame ryšuliuke arba pakuotėje esančio I rūšies poro skersmuo neturi būti daugiau kaip du kartus didesnis už mažiausio poro skersmenį. IV. NUOSTATOS DĖL LEISTINŲ NUOKRYPIŲ Kiekviename pakete arba nesupakuotų porų ryšuliuke leidžiami produktų, neatitinkančių nurodytos rūšies reikalavimų, kokybės ir dydžio nuokrypiai. A. Leistini kokybės nuokrypiai i) I rūšis Ankstyvieji porai: 10 % porų skaičiaus arba masės gali turėti gležną žiedkotį, įvyniotą kartu su apsaugota dalimi, ir 10 % porų gali dėl kurios nors kitos priežasties neatitikti šiai rūšiai keliamų reikalavimų, tačiau turi atitikti II rūšies reikalavimus, arba išskirtiniais atvejais turi atitikti leistinus tos rūšies nuokrypius. Kiti porai: 10 % porų skaičiaus arba masės gali neatitikti šiai rūšiai keliamų reikalavimų, tačiau turi atitikti II rūšies reikalavimus, arba išskirtiniais atvejais turi atitikti leistinus tos rūšies nuokrypius. ii) II rūšis 10 % porų skaičiaus arba masės gali neatitikti nei šiai rūšiai keliamų reikalavimų, nei būtiniausių reikalavimų, išskyrus produktus, paveiktus puvimo, žymaus sužalojimo arba kitokio gedimo, dėl kurio jie tampa netinkami vartojimui. B. Leistini dydžio nuokrypiai Visoms rūšims: 10 % porų skaičiaus arba masės gali neatitikti būtiniausių reikalavimų skersmens dydžiui ir (I rūšies porams) vienodumo reikalavimų. V. NUOSTATOS DĖL PATEIKIMO A. Vienodumas Kiekvienos pakuotės arba kiekvieno ryšulėlio pakuotėje sudėtis turi būti vienoda, joje turi būti tik tos pačios kilmės, veislės arba komercinės rūšies, kokybės ir dydžio (šiam kriterijui nurodomas vienodumas) porai; taip pat vertinamas tas pats išsivystymo laipsnis ir spalva. Visas pakuotės turinys turi būti toks pat kaip ir pakuotės turinio matomoji dalis. B. Įpakavimas Porai turi būti pakuojami taip, kad produkcija būtų tinkamai apsaugota. Pakuotės viduje naudojamos medžiagos turi būti naujos, švarios ir tokios kokybės, kuri padėtų išvengti bet kokios išorinės ar vidinės žalos produkcijai. Leidžiama naudoti tiktai tokias medžiagas, visų pirma popierių ar antspaudus su prekinėmis specifikacijomis, jeigu spausdinta arba ženklinta buvo netoksišku rašalu ar klijais. Pakuotėse turi nebūti jokių pašalinių medžiagų. C. Pateikimas Porai turi būti pateikiami: - vienodai išdėstyti pakuotėse, - ryšulėliuose, įpakuoti arba neįpakuoti. Vienoje pakuotėje esantys ryšulėliai turi būti praktiškai vienodi. VI. ŽENKLINIMO NUOSTATOS Ant kiekvienos pakuotės raidėmis sugrupuotomis toje pačioje pusėje, pažymėta įskaitomai ir nenuplaunamai bei matoma išorėje turi būti nurodyta ši detali informacija: A. Tapatumas Pakuotojas ir (arba) siuntėjas, pavadinimas ir adresas arba oficialiai išduotas ar pripažįstamas kodinis ženklas. Tačiau, jeigu naudojamas kodas, nuorodą "pakuotojas ir (arba) siuntėjas (arba atitinkamą santrumpą)" reikia pateikti šalia šio kodo. B. Produkcijos tipas - "Porai", jei iš išorės nėra matomas turinys, - tam tikrais atvejais "Ankstyvieji porai". C. Produkcijos kilmė - Kilmės šalis ir pasirinktinai rajonas, kuriame buvo išauginti produktai, arba nacionalinis, regioninis ar vietinis vietovardis. D. Komercinės specifikacijos - Rūšis, - Ryšulėlių skaičius (jei porai yra supakuoti į ryšulėlius ir šie ryšulėliai pateikiami vienoje pakuotėje). E. Oficialus kontrolės ženklas (pasirinktinai) Jei porai siunčiami neįpakuoti ir pakraunami tiesiai į transporto priemonę, prekių lydraštyje arba pranešime, laikomame matomoje vietoje transporto priemonės viduje, nurodoma straipsnio VI dalyje nustatyta informacija. [1] Pasėti ir nepersodinti porai, kurių derlius nuimamas nuo žiemos pabaigos iki vasaros pradžios. --------------------------------------------------